צבי פלסר

צבי פלסר (נולד ב-28 ביולי 1968 ברחובות) הוא צ'לן ישראלי. הוא מכהן כפרופסור חבר במסלול היוצר באקדמיה למוזיקה ולמחול בירושלים.

==ביוגרפיה==
צבי פלסר נולד בישראל בעיר רחובות במשפחה שוחרת מוזיקה. אביו, יצחק פלסר (1986-1940), שהיה פיזיקאי בתחום הפיזיקה הגרעינית ופרופסור במכון ויצמן למדע, נמנה עם מקימי הקאמרטה הישראלית רחובות (1984), שהפכה לימים לקאמרטה הישראלית ירושלים. צבי פלסר הוא בוגר המרכז למוזיקה בירושלים כחלק מהתוכנית למוזיקאים צעירים מצטיינים בניהולו של אייזק שטרן. פלסר הוא תלמידם של צבי הראל בישראל ושל דייוויד סויר בארצות הברית. כמו כן למד בבית הספר ג'וליארד אצל זארה נלסובה.
הוא זכה בפרס פרנסואה שפירא ובמלגות קרן התרבות אמריקה-ישראל.
פלסר הוא זוכה התחרות הבינלאומית הארבעים ואחת במרכז קנדי בוושינגטון, הופיע כסולן בצפון אמריקה, אירופה וישראל וזכה לשבחי הקהל והביקורת.

פלסר הופיע לראשונה בגיל 17 בארצות הברית, לצדם של אייזק שטרן ופנחס צוקרמן על בימת אולם הקרנגי הול בניו יורק ולאותו אולם שב כעבור שלוש שנים כסולן עם תזמורת ג'וליארד בניצוחו של זובין מהטה.

מאז הופיע פלסר כסולן עם תזמורות נודעות, בהן הקאמרטה הישראלית ירושלים, התזמורת הפילהרמונית הישראלית, התזמורת הקאמרית הישראלית, סימפונט רעננה, התזמורת הסימפונית הישראלית ראשון לציון, התזמורת הסימפונית רמת גן, התזמורת הפילהרמונית של באפלו, התזמורת הסימפונית של המבורג, התזמורת הסימפונית הלאומית של ארצות הברית, האקדמיה של סנט מרטין בשדות, התזמורת הקאמרית של מינסק ועוד. ב-2013 הוא שימש כחבר בחבר השפוטים של תחרות הצ'לו "גספר קסאדו" ביפן.
בינואר 2015 ניגן פלסר בברלין כסולן בקונצרט מיוחד של הפילהרמונית של ברלין בניצוחו של סיימון ראטל.

פלסר מרבה בנגינת רסיטלים במרכזי המוזיקה החשובים בעולם, ונוטל חלק בפסטיבלים נודעים כמרלבורו, שלזוויג-הולשטיין, סרבנטינו במקסיקו, לפלנד בשוודיה ומונפלייה בצרפת והוא מרבה גם בביצוע מוזיקה קאמרית ברחבי העולם, ובין היתר נמנה עם מייסדי רביעיית הוברמן וה-Concertante Chamber Players.

בשנת 2002 הוא ביצע בכורה עולמית של דו-השיח לצ'לו ותזמורת מאת יוסף ברדנשווילי.

צבי פלסר מנגן על צ'לו גואדניני המושאל מטעם קרן התרבות אמריקה-ישראל.
הוא פרופסור באקדמיה למוזיקה ולמחול בירושלים, ראש התוכנית למוזיקה קאמרית. הוא מלמד באקדמיה בירושלים משנת 1998 לימד בעבר בבית הספר לאמנויות של צפון קרוליינה, בבית הספר "אנקור" באוהיו, בתוכנית למוזיקה על שם פרלמן ובבית הספר הגבוה למוזיקה בווירצבורג בגרמניה.
כמו כן הוא לימד ה"צלילים בעמק" - קורס קיץ שהתקיים בעמק יזרעאל.

במשך עשור בין השנים 2011 - 2021 שימש כמנהלו האמנותי של פסטיבל קול המוסיקה בגליל העליון.

==חיים פרטיים==
אחיו, רונן פלסר, הוא פרופסור לפיזיקה באוניברסיטת דיוק בארצות הברית.

==פרסים ואותות הוקרה==
*פרס פרנסואה שפירא בישראל
*זוכה התחרות הבינלאומית ה-41 במרכז קנדי בוושינגטון.

==קישורים חיצוניים==
* 
* [https://www.jamd.ac.il/en/content/zvi-plesser באתר האקדמיה למוסיקה ולמחול בירושלים]
* 
* [https://festival-salon.fr/en/artists/16-xvi-plesser בפסטיבל סלון-דה-פרובאנס ביולי 2018]
* [https://www.washingtonpost.com/archive/lifestyle/1991/02/04/music-amid-the-madness/8381efbb-5bf9-46b0-b79e-5bd90e78bd30/?noredirect=on&utm_term=.1fc48ffa5391 כתבה ב"וושינגטון פוסט" בימי מלחמת המפרץ 1991 - מוזיקה באמצע הטירוף]
Pamela Sommers - Music amid the madness 4 בפברואר 1991
* [http://www.aims.cat/aims-string-academy/faculty/zvi-plesser/ באתר האקדמיה הבינלאומית למוזיקה של סולסונה]
* [https://www.youtube.com/watch?v=PCnYPK0f4y0 ראיון של 5 דקות עם צבי פלסר - באתר יוטיוב]

==הערות שוליים==

קטגוריה:צ'לנים ישראלים
קטגוריה:צ'לנים יהודים
קטגוריה:בוגרי בית הספר ג'וליארד
קטגוריה:סגל האקדמיה למוסיקה ולמחול בירושלים
קטגוריה:רחובות: אישים
קטגוריה:ישראלים שנולדו ב-1968